# **DECIZIA ETAPEI DE ÎNCADRARE**

## Nr. 00 din 00.09.2022

Proiect

Ca urmare a solicitării de emitere a acordului de mediu adresate de **Orașul Șimleu Silvaniei,** cu sediul în județul Sălaj, orașul Șimleu Silvaniei, str. Libertății, nr. 3, înregistrată la APM Salaj cu nr. 5182/01.07.2022, în baza:

* **Legii nr. 292/2018** privind evaluarea impactului anumitor proiecte publice si private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 08.09.2022, că proiectul: ***Înființare Grădina Măgura din cadrul proiectului ”Complex Multifuncțional Măgura”***, propus a fi amplasat în amplasat în județul Sălaj, orașul Șimleu Silvaniei, str. Martonffy Stephanus, nr. 2, identificat prin extras CF nr. 54560, nr. cad. 54560,

***nu se supune evaluării impactului asupra mediului.***

Justificarea prezentei decizii:

 **I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a).** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în anexa 2 la pct. 10, lit. b) și pct. 12, lit. e);

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în ziarul Magazin Sălăjean, afişare și înregistrare anunţ la sediul Primăriei Orașului Șimleu Silvaniei, precum și la sediul și pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării și caracteristicilor impactului potenţial, s-a stabilit că realizarea acestuia nu va avea un impact semnificativ asupra calităţii factorilor de mediu;

**b) Caracteristicile proiectului:**

***b1) dimensiunea si concepţia întregului proiect:*** Prin restaurarea/amenajarea ***Grădinii Măgura*** se urmărește:

* eficiența întreținerii ulterioare,
* îmbunătățirea conectivității pietonale,
* implementarea unui design de plantare specific zonei,
* îmbunătățirea caracterului existent, plantare responsabilă urmărind nevoile mediului înconjurător existent,
* incorporarea patrimoniului;
* funcții diverse specifice unui spațiu public de calitate: activități culturale, sport, joacă, relaxare, socializare.

***Prin proiect se propune:***

* plantări de arbori foioși,
* înființarea unor zone cu caracter decorativ crescut prin plantarea de arbuşti, specii floricole perene și graminee ornamentale,
* refacerea suprafețelor înierbate,
* dotarea spațiului cu mobilier destinat odihnei și socializării prin amplasarea de bănci, coșuri de gunoi, cișmele,
* dotarea spațiului verde amenajat cu echipamente de joacă și sport în aer liber, echipamente pentru mini-golf,
* amplasarea în puncte strategice din punct de vedere al priveliștii a unor construcții ușoare din lemn: o pergolă pe terasa amplasată la cea mai înaltă cotă și un foișor pe terasa amplasată pe terasa care are cea mai joasă cotă,
* favorizarea activităților culturale prin amplasarea unui amfiteatru în aer liber,
* pentru un decor diversificat și pentru facilitarea utilizării spațiului în zilele de vară călduroase se introduce elementul ”apă” sub forma unei fântâni arteziene cu duze încastrate în pavaj. Acest tip de fântână este recomandat în special din punct de vedere al utilizării eficiente a suprafețelor de călcare – în sezoanele în care apa este oprită, zona în care este amplasată fântâna poate fi utilizată pentru alte tipuri de activități sau pentru trafic pietonal.

Soluția tehnică a fost structurată astfel încât să se obțină un spațiu verde care să ofere beneficii pe termen lung - beneficii ce decurg din buna organizare și întreținere a amenajării peisagistice, după următoarele principii:

* Dinamica peisajului;
* Echilibrul cost-beneficiu;
* Confortul în utilizare;
* Durabilitatea;
* Caracterul;
* Îmbunătățirea calității vieții și a esteticii zonei;
* Corelarea;
* Asigurarea protecției mediului.

Amplasarea arborilor urmărește completarea unor goluri evidente în peisaj, obținerea unei umbriri adecvate, stabilizarea solului. Amplasarea arborilor în raport cu limitele de proprietate este conformă. Se vor efectua următoarele lucrări:

* plantări de arbori foioși de talie potrivită pentru spațiul urban public studiat;
* plantări de arbuști cu rezistență mare la condițiile mediului urban;
* plantări de specii floricole perene și graminee ornamentale;
* refacerea suprafețelor înierbate;
* amplasare mobilier urban (bănci și coșuri de gunoi);
* demontarea/relocarea elementelor existente improprii (împrejmuiri, îngrădiri ale arborilor, jardiniere improvizate etc.);
* înlăturarea solului nativ, compactat, a pietrelor și a altor elemente nefavorabile dezvoltării vegetației;
* curățarea terenului, curățarea și tratarea vegetației existente;
* realizarea/reabilitarea aleilor pietonale in-situ și a zonelor pietonale limitrofe;
* instalarea sistemului de iluminat;
* achiziția, pregătirea materialului vegetal pentru plantare;
* plantarea arborilor și execuția lucrărilor specifice după plantare;
* plantarea speciilor floricole perene, gramineelor ornamentale și a arbuștilor și execuția lucrărilor specifice;
* refacerea suprafețelor înierbate;
* zonele cu specii floricole: au fost prevăzute compoziții care oferă interes cromatic, texturi diferite și decor îndelungat.

**Detalierea lucrărilor:**

1. ***Materialele utilizate în reamenajarea zonei:***

**Pentru alei pietonale, parcări, acces auto și suprafețe de călcare în zona teraselor** se va utiliza următoarea structură: agregate naturale stabilizate cu lianți ecologici (metodă care nu impermeabilizează solul, încadrându-se în categoria soluțiilor sustenabile de amenajare a spațiilor verzi, soluții care permit inclusiv gestionarea apelor pluviale);

***Parcări*** – a fost respectat numărul de parcări propus în studiul de fezabilitate: 12 locuri de parcare din care unul destinat persoanelor cu dizabilități.

***Pentru suprafețe de siguranță în zona locului de joacă se va utiliza următoarea structură:*** tartan din granule EPDM amestecate cu adeziv poliuretanic (sisteme premium rezistente UV) pe strat de balast compactat.

***Suprafața de siguranță pentru echipamentele de sport*** – acestea se vor amplasa pe suprafață înierbată cu rulouri de gazon, având în vedere că înălțimea de cădere permite acest lucru.

**Foișor** – structură din lemn semi-deschisă cu o amprentă la sol de 5m/5m și înălțime la coamă de 5.80 m.

***Pergolă – zonă de observare*** *– structură din lemn deschisă cu o amprentă la sol de 4.8 m/12 m și înălțime maximă de 4.00 m.*

Soluția de amenajare a luat în calcul nevoile persoanelor cu dizabilități.

1. ***Materialul vegetal***

Nu se vor defrișa arbori existenți cu stare de sănătate bună și foarte bună.

În cadrul proiectului de amenajare a spațiului verde aferent dezvoltării propuse s-a avut în vedere respectarea regulamentelor în vigoare cu privire la:

• obținerea unui volum foliar mare format de vegetația arboricolă propusă (care să însumeze cel puțin volumul foliar oferit de vegetația existentă) – *în urma propunerii s-a extins volumul foliar existent.*

• materialul vegetal propus pentru utilizare va corespunde Standardelor și Normelor impuse de Direcția Fitosanitară din cadrul Ministerului Agriculturii, Pădurilor și Dezvoltării Rurale – au fost prevăzute reglementări în caietul de sarcini aferent proiectului;

• toți arborii care vor fi introduși în spațiul verde vor avea coroana deja formată în pepinieră (prin lucrări speciale de formare a sistemului radicular, a trunchiului și a coroanei) și vor avea obligatoriu circumferința trunchiului de minim 18 - 20 cm (măsurați la 1,00 m de la sol) și balot de pământ corespunzător (recomandat crt. 25 – 35 cm).

1. ***Mobilierul urban***
* Mobilierul este localizat astfel încât să se minimizeze abaterile și obstrucțiile;
* Sunt asigurate spații de ședere și sunt ele proiectate conform necesităților unor categorii diverse de utilizatori;
* Sistemul de iluminat oferă o acoperire uniformă.

**Mobilierul** va fi instalat conform planului de amenajare. Se vor respecta distanțele siguranță prevăzute în plan. Băncile vor fi amplasate pe teren – pe marginea aleilor pietonale, respectând indicațiile referitoare la instalare oferite de producător.

**Bănci: l**amelele din lemn masiv fixate în șuruburi de inox dau naștere unui sandwich plutitor deasupra unor picioare din oțel galvanizat galvanizat. Spătarul este alcătuit dintr-un singur panou din lemn masiv pe o structură din oțel galvanizat.

**Coșuri de gunoi.**Coșurile de gunoi propuse au un aspect simplu, cu înveliș exterior din lemn. Cadru din oțel, exterior din lamele de lemn, ancorat pe sol, 45 l, formă circulară, cu capac. Structura combinată de oțel-aluminiu sprijină acoperirea din foi de oțel zincat, lamele de lemn. Capacul superior este securizat cu o încuietoare. Căptușeala interioară dintr-o singură bucată este fabricată din plastic rezistent.

1. ***Echipamentele de joacă***

Echipamentele pentru locul de joacă vor fi realizate din materiale durabile, lemn, sfoară pentru a se încadra armonios în peisaj și sunt destinate jocului interactiv în aer liber. Nu se acceptă alte tipuri de materiale pentru echipamente (plastic, metal în proporție mare sau culori stridente).

***Suprafața de siguranță*** se va realiza din tartan turnat – suprafață permeabilă care nu sigilează solul. S-a optat pentru această suprafață având în vedere tipul echipamentelor și cerințele referitoare la siguranța în utilizare și la înălțimea de cădere.

Materialele vor fi procurate pe baza de contracte, în vederea asigurării cantităților necesare şi a ritmului de aprovizionare, de la firme terțe, specializate şi autorizate. În procesul de selecție al contractorilor se va ţine seama şi de măsura în care aceștia respectă şi aplică standardele de mediu în producerea şi comercializarea materialelor, după caz.

**b2)** ***cumularea cu alte proiecte existente și/sau aprobate:*** lucrările necesare realizării proiectului nu se suprapun cu alte proiecte existente sau planificate în zonă.

**b3)*utilizarea resurselor naturale, în special a solului, a terenurilor, a apei si a biodiversităţii***:

În construcție:agregate naturale, pământ*.*În funcționare nu sunt utilizate resurse naturale.

Racordarea la rețelele utilitare existente în zonă:

* utilități existente: în zona verde publică: rețea de iluminat; rețea locală de electricitate;
* racorduri propuse: prin prezenta investiție, se va asigura racordarea obiectivelor la toate rețelele de utilități (electricitate, apă-canal), conform proiectului de specialitate.
* racordurile vor fi asigurate de la rețeaua locală, conform proiectului de specialitate.
* pentru execuția lucrărilor: utilitățile necesare la șantier vor fi asigurate de la rețelele existente în zonă.
* soluția de alimentare cu energie electrică se va realiza conform Avizului tehnic de Racordare eliberat de Operatorul de Distribuție.

 **b4)** ***cantitatea si tipurile de deşeuri generate/gestionate:*** Gestionarea deșeurilor, atât pe timpul execuției cât si în perioada de funcționare se va realiza conform OUG nr. 92/2021 privind regimul deșeurilor.

În perioada de execuţie a proiectului si după realizarea proiectului vor rezulta deşeuri care, vor fi colectate selectiv si se vor valorifica/elimina numai prin operatori economici autorizați.

**b5)** ***poluarea si alte efecte negative:*** se vor respecta limitele prevăzute de normele în vigoare. *Având în vedere că titularul proiectului a prevăzut măsuri si condiții pentru limitarea emisiilor în aer, apă precum si gestionarea corespunzătoare a deșeurilor rezultate, realizarea proiectului va conduce la efecte negative nesemnificative atât pe durata proiectului, cât și după realizarea lui.*

***Măsuri generale pentru protecția factorilor de mediu:***

* respectarea întocmai a tehnologiei de execuție;
* respectarea limitei amplasamentului, a proiectului din documentaţiile avizate;
* alimentarea cu carburanţi, întreţinerea si repararea utilajelor, mijloacelor de transport utilizate se va efectua la unități specializate și amenajate în acest scop;
* în perimetrul de lucru nu vor fi depozitate carburanți, lubrifianţi, deşeuri sau alte materiale periculoase, inflamabile sau nocive;
* personalul care lucrează în executarea lucrărilor va fi instruit și din normele de protecţie a mediului;
* încadrarea emisiilor de poluanți în atmosferă de la mijloacelele de transport în limitele maxime admise;
* monitorizarea mediului în conformitate cu legislația în vigoare;

***Măsuri pentru protecția factorului de mediu aer:***

* folosirea de utilaje moderne, dotate cu motoare ale căror emisii să respecte prevederile legislaţiei în vigoare;
* reducerea vitezei de circulaţie pe drumurile publice a vehiculelor grele pentru transportul echipamentelor şi a materialelor;
* verificarea vehiculelor care transportă materiale, pentru evitarea răspândirii acestora în afara arealului de construcţie;
* diminuarea la minimum a înălţimii de descărcare a materialelor care pot genera emisii de particule;
* curăţarea roţilor vehiculelor la ieşirea din şantier pe drumurile publice;
* oprirea motoarelor utilajelor în perioadele în care nu sunt implicate în activitate;
* se recomandă stocarea materialelor în grămezi cât mai compacte (raport suprafața/volum cât mai mic);
* deșeurile vor fi evacuate cât mai repede de pe amplasament;
* lucrările cu potențial ridicat de generare a prafului (compactare, manipulări de materiale pulverulente) se vor evita a se realiza în zilele cu vânt puternic. Se vor programa lucrările în funcție de prognoza meteo;
* autovehiculele și utilajele folosite pentru executarea lucrărilor vor respecta condițiile impuse prin verificări tehnice periodice;
* întreținerea curățeniei la locurile de muncă pentru prevenirea formării de pulberi;

***Măsuri pentru protecția factorului de mediu sol si subsol:***

* operația de realizare a aleilor pietonale și a restului elementelor construite se va executa corelat cu fluxul general al lucrărilor pentru reducerea duratei de menținere deschisă a șantierului în vederea evitării surpărilor, umplerilor cu apă, infiltrațiilor în straturile inferioare, alunecărilor de teren;
* stratul vegetal va fi depozitat separat în vederea utilizării lui la refacerea terenului la terminarea lucrărilor;
* dimensionarea lucrărilor la suprafața strict necesară;
* delimitarea strictă a culoarului de lucru;
* verificarea zilnică a stării tehnice a utilajelor şi echipamentelor;
* colectarea selectivă şi depozitarea temporară a deşeurilor generate pe amplasament, în interiorul perimetrului de lucru, în zone special amenajate în cadrul şantierului;
* asigurarea stării tehnice corespunzătoare a utilajelor folosite atât pentru evitarea scurgerilor de carburanți și lubrifianți cât și pentru minimizarea emisiilor în aerul atmosferic;
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curăţa zona afectată, iar pământul contaminat va fi excavat şi preluat pentru depozitare, tratare sau eliminare de către firme autorizate;
* întreţinerea si repararea utilajelor și mijloacelor de transport se va efectua numai la unități specializate în domeniu;
* depozitarea materialelor de construcții sau a materialului excavat se va face în zonă special amenajate pe amplasament;
* alimentarea cu carburanți a mijloacelor de transport se va face de la stații de distribuție carburanți autorizate, iar pentru utilaje alimentarea se va face numai cu respectarea normelor de protecția a mediului;
* antreprenorul trebuie să asigure pe amplasament material absorbant pentru a putea interveni în cel mai scurt timp posibil în cazul în care s-ar produce poluări accidentale;
* protejarea terenurilor învecinate prin interzicerea depozitării materialelor de orice fel;
* se vor utiliza numai drumurile desemnate pentru transport materiale;

***Măsuri pentru protecția factorului de mediu apă de suprafață si subterană:***

* proiectul nu este generator de ape uzate. Apele pluviale se vor deversa în sistemul existent de preluare și colectare pentru ape pluviale. Prin amenajarea spațiului verde permeabilitatea solului va fi îmbunătățită, cantitatea de ape pluviale colectate/deversate de sistemele existente fiind substanțial redusă;
* proiectul nu prevede instalații de epurare sau preepurare pentru execuția parcului și în etapa operațională;
* depozitarea materialelor utilizate în construcţii în spaţii special amenajate;
* manipularea şi utilizarea materialelor de construcţii în activitatea de construcţii astfel încât să se evite antrenarea acestora de apele de precipitaţii;
* aplicarea în caz de necesitate, a tuturor măsurilor de prevenire şi combatere a poluării accidentale, conform prevederilor legislaţiei în vigoare;
* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* se va respecta strict proiectul de execuție aprobat;
* monitorizarea și verificarea periodică a stării tehnice a utilajelor, echipamentelor și a mijloacelor de transport și păstrarea acestora în condiții bune de funcționare;
* utilajele și vehiculele nu se vor spăla pe amplasament;
* echiparea organizării de șantier cu toalete ecologice, care vor fi vidanjate de operatori autorizați;

***Măsuri pentru protecția așezărilor umane:***

* nu sunt prevăzute lucrări, dotări pentru protecția așezărilor umane.
* în scopul protejării așezărilor umane și a altor obiective de interes public se vor avea în vedere și următoarele:
	+ alegerea traseului astfel încât sa se evite intravilanul localităților;
	+ nu se va interveni în interiorul unor obiective protejate;
	+ în timpul execuției, constructorul va respecta curățenia şi normele privind protecția şi igiena muncii în construcții astfel încât să nu aducă prejudicii zonei limitrofe, cadrului natural, mediului şi ecosistemelor;

***Măsuri împotriva zgomotului si vibrațiilor:***

* respectarea programului de lucru stabilit de constructor, cu informarea, respectiv cu luarea în considerare a propunerilor/observaţiilor formulate de publicul interesat;
* folosirea de utilaje care să nu conducă în funcţionare, la depăşirea nivelului de zgomot şi vibraţii admis de normativele în vigoare;
* impactul direct al zgomotului şi vibraţiilor va fi redus, temporar, pe termen scurt pe perioada de execuţie a proiectului de construcţii;
* interzicerea în zonă a circulaţiei unor categorii de vehicule în intervalele orare în care se înregistrează un nivel al indicatorilor de zgomot peste limitele admise;
* sursele de zgomot și vibrații specifice care se manifestă în timpul execuției lucrării vor dispărea odată cu închiderea șantierului;
* întreținerea și funcționarea la parametrii normali ai mijloacelor de transport, utilajelor de construcție, precum și verificarea periodică a stării de funcționare a acestora, astfel încât să fie atenuat impactul sonor;
* echipamentele fixe producătoare de zgomot trebuie menținute acoperite cu carcase antifonice;
* echipamentele cu funcționare intermitentă trebuie oprite pe durata în care nu sunt utilizate;

***Lucrări de organizare de șantier***:

Lucrările necesare organizării de șantier presupun amplasarea unor barăci modulare și a unor toalete ecologice in incinta amplasamentului precum si a unei rampe de curățare pneuri amplasată în interiorul proprietății, in imediata vecinătate a accesului auto.

Lucrările necesare organizării de șantier nu constituie surse de poluare pentru mediul înconjurător astfel ca impactul asupra mediului se considera minim si nu prevăd masuri pentru controlul emisiilor de poluanți in mediu. Șantierul se va dota minim cu: pichet PSI, rețele electrice provizorii, barăci modulare, panou identificare investiție.

Depozitarea materialelor în șantier se va realiza ordonat, evitându-se deteriorarea și deprecierea lor înainte de punerea în operă. Se va asigura împrejmuirea șantierului precum și păstrarea curățeniei în șantier. Intrarea și ieșirea autocamioanelor cu materiale de pe șantier se va face în condiții de curățenie pentru a nu afecta curățenia drumurilor publice din imediata vecinătate a șantierului.

Sursele de utilități pentru organizarea de șantier se vor rezolva pe baza proiectului de organizare de șantier, detaliat de constructor. Sursele de apă vor fi asigurate din bazine umplute cu autocisterna (apă potabilă de la rețeaua de apă a orașului). Energia electrică – de la sursa din apropierea amplasamentului; utilități igienico-sanitare – închirierea de toalete ecologice.

Pentru organizarea de șantier și exploatarea curentă vor fi folosite căile de acces existente în zonă. Pe marginea acestora se vor instala panouri vizibile cu indicațiile despre beneficiar, proiectant, constructor precum și numărul autorizației de construire și termenul de execuție.

*Pentru asigurarea unei protecții corespunzătoare a factorilor de mediu se propun următoarele măsuri și dotări în cadrul organizării de șantier:*

- amplasamentul va fi împrejmuit pentru a evita accesul accidental/neautorizat,

- se vor prevedea toalete ecologice pentru personal,

- amenajarea corespunzătoare a spațiilor de depozitare a substanțelor și preparatelor periculoase, ținând cont de caracteristicile acestora astfel încât să se reducă orice risc de scurgere, dispersie în mediu,

- amenajarea spațiilor de colectare a deșeurilor, colectarea selectivă a acestora, dotarea cu recipienți adecvați. Deșeurile vor fi valorificate/eliminate ritmic prin firme autorizate cu respectarea tuturor normelor legale în vigoare. Nu se vor crea stocuri de deșeuri pe amplasament.

- pe întreaga perioadă de funcționare a organizării de șantier se vor lua măsuri astfel încât să nu existe surse de poluanți pentru apele de suprafață sau apele subterane,

- pe întreaga perioadă de desfășurare a lucrărilor se vor lua măsuri astfel încât să nu existe poluanți pentru sol. Orice emisii accidentale pe sol vor fi colectate și eliminate în conformitate cu prevederile legale.

- constructorul va lua toate măsurile ce se impun pentru a înlătura eventualele riscuri în ceea ce privește protecţia şi securitatea muncii, având totodată obligația de a asigura o bună organizare a muncii, precum şi dotare tehnică corespunzătoare,

- la terminarea lucrărilor se vor evacua toate deșeurile şi se vor elimina toate echipamentele, materialele şi structurile utilizate pentru realizarea lucrărilor, terenul urmând a fi readus la starea inițială

**b6)** ***riscurile de accidente majore si/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât si pe timpul funcționării construcției.

**c). Amplasarea proiectelor:**

**c1)** ***utilizarea actuală si aprobată a terenurilor:*** conform certificatului de urbanism nr. 41 din 05.04.2021 emis de Orașul Șimleu Silvaniei, terenul aferent se află în intravilan înainte de 1990; terenul și imobilele sunt proprietatea orașului Șimleu Silvaniei; folosința actuală: curți/construcții, destinația: curți/construcții. **Regimul tehnic:** Conform Regulamentului Local de Urbanism al orașului Șimleu Silvaniei, Fișa nr. 7 de prescripții specifice a unității teritoriale de referință LM6:

* funcțiunea zonei: rezidențială;
* utilizări permise: toate funcțiunile existente (construcții de cult, de sănătate, pentru comerț, de locuințe), lucrări tehnico-edilitare care deservesc funcțiunile de bază;
* interdicții permanente: activități poluante cu risc tehnologic, construcții provizorii de orice natură, depozite en gros, depozitări de materiale refolosibile, depozite pentru vânzarea unor cantități mari de substanțe inflamabile sau toxice, platforme de precolectare deșeuri urbane;
* pentru clădirile noi P+1(M), Hmax=8m la streașină;
* procentul maxim de utilizare a terenului (POT)=35%;
* coeficient maxim de utilizare a terenului (cut)=1,00;
* turnul de observație va fi semnalizat și avizat conform legislației în vigiare;
* zonă cu risc de alunecare;
* se vor respecta prevederile Codului Civil;
* este obligatorie asigurarea accesului în spațiile publice a persoanelor cu dizabilități;
* pentru toate categoriile de construcții se vor asigura accese pentru intervenții în caz de incendiu, dimensionate conform normelor de trafic greu;
* nu se admite staționarea autovehiculelor în fața accesului în incinte;
* în timpul executării lucrărilor nu se vor depozita materiale de construcție pe domeniul public, nu vor fi afectate de lucrările propuse rețelele tehnico-edilitare existente.

**c2) *bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa si biodiversitatea, din zonă si din subteranul acesteia:*** Resursele naturale, inclusiv solul, terenurile, apa și biodiversitatea din zonă si din subteranul acesteia nu sunt limitate sau nu au disponibilitate redusă în zona analizată, astfel prin realizarea proiectului impactul va fi nesemnificativ asupra utilizării resurselor naturale;

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: nu este cazul;
* zone costiere si mediul marin: nu este cazul;
* zonele montane si forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje si situri importante din punct de vedere istoric, cultural sau arheologic: amplasamentul proiectului se află în zona de influență a patrimoniului cultural așa cum se prezintă în Lista monumentelor istorice, actualizată, aprobată prin Ordinul Ministrului Culturii și Cultelor nr. 2.314/2004, cu modificările ulterioare și Repertoriului arheologic național prevăzut de Ordonanța Guvernului nr. 43/2000 privind protecția patrimoniului arheologic și declararea unor situri arheologice ca zone de interes național, republicată, cu modificările și completările ulterioare.

**d). Tipurile si caracteristicile impactului potenţial:**

d1) importanţa si extinderea spaţială a impactului - de exemplu, zona geografică si dimensiunea populaţiei care poate fi afectată: - punctual pe perioada de execuţie. *Conform criteriilor stabilite la punctul b). și c).* *semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.*

 d2) natura impactului: - *redusă, pe perioada de execuţie și funcţionare.*

 d3) natura transfrontalieră a impactului: - nu este cazul; *amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.*

d4) intensitatea și complexitatea impactului: - va fi mică pe perioada de execuţie și funcţionare;

d5) probabilitatea impactului - redusă, în condiţiile exploatării instalaţiilor în conformitate cu procedurile de lucru si respectării măsurilor de reducere a impactului asupra factorilor de mediu propuse prin proiect. *Având în vedere natura materialelor utilizate în realizarea proiectului, probabilitatea apariţiei unor evenimente care să genereze un impact negativ asupra factorilor de mediu este foarte redusă*.

 d6) debutul, durata, frecvenţa si reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor și închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente și/sau aprobate: *nu este cazul;*

 d8) posibilitatea de reducere efectivă a impactului: *nu este cazul, respectarea legislației în vigoare și respectarea condițiilor din prezenta Decizie etapă de încadrare.*

**II.** Proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, aprobată cu modificări si completări prin Legea nr. 49/2011, cu modificările si completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III.** Proiectul propus **nu intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;

***Caracteristicile proiectului si/sau condiţiile de realizare a proiectului:***

* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu si înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum și pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele si legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor și depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică si economică, luarea măsurilor pentru neutralizarea si eliminarea acestora, evitându-se sau reducându-se impactul asupra mediului.
* Prevenirea accidentelor si limitarea consecințelor acesora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe si preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă si controlată a deșeurilor pe categorii, valorificarea celor reciclabile si eliminarea celor nerecuperabile prin firme specializate si autorizate, conform prevederilor OUG nr. 92/2021, privind regimul deșeurilor.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului si înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice si private asupra mediului*: (3) La finalizarea proiectelor publice si private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează si face parte integrantă din procesul-verbal de recepţie la terminarea lucrărilor;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat si care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările si completările ulterioare.

    Se poate adresa instanţei de contencios administrativ competente si orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice si private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice si private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită si trebuie să fie echitabilă, rapidă si corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice si private asupra mediuluisi ale Legii contenciosului administrativ nr. 554/2004, cu modificările si completările ulterioare.

 Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

cons. Hajnalka Mate - György